बाप-बेटामे पिछला सप्ताहसँ महाभारत शुरू छल । बेटा बापकेँ फटकारैत बाजल " अन्तीम अल्टिमेटम दै छी । काल्हि धरि सबटा बैंक बाइलेन्स हमरा नामपर भऽ जेबाक चाही । नै तँ . . . । "
बाप हारल योद्धा जकाँ बाजल "नै तँ की ? "
" नै तँ घेंट चापि देब । "
"अपन जीवन भरिक मेहनत-मजूरी कऽ अरजल टाका तोरा एहन वंशकुल्हरिकेँ किए दीयै ? "
" ई अहाँक फर्ज अछि । हमर जन्मदाता छी अहाँ। हमर जीवन कोना कटतै से जनमाबैये बेर सोचितौं । चुपचाप अपन फर्ज अदा करू । "बेटा चौकीपर मुक्का मारैत बाजल छल ।
 अपन गलतीपर अफसोच करैत बाप पुछलक "आ तूँ अपन फर्ज कहिया पूरा करबें ? "
बेटा चट दऽ जबाब देने छल "तोरा मुइलाक बाद । उतरी पहिर कऽ । "